ኢትዮጵያ ሰላምና መረጋጋትን ለማስፈን እያደረገች ያለውን  ጥረት ቻይና አደነቀች
ኢትዮጵያ በምስራቅ አፍሪካ ሰላምና መረጋጋት እንዲሰፍን እያበረከተችው ያለውን ጥረት እንደምታደነንቅ በኢትዮጵያ የቻይና አምባሳደር አስታወቁ፡፡በኢትዮጵያ የቻይና አምባሳደር ላ ይፋን ከዋልታ ኢንፎርሜሽን ማዕከል ጋር ባደረጉት ቆይታ እንደገለጹት ኢትዮጵያ በአፍሪካ ሰላምና መረጋጋትን በማስፈን በኩል የምታደርገው  አስተዋጽኦ ከአፍሪካ ቀዳሚ ያደርጋታል ብለዋል፡፡ኢትዮጵያ ከአፍሪካ ሕብረት ጋር በመተባባር በደቡብ ሱዳንና በሶማሊያ ሰላምን ለማስፈን እያበረከተችው ያለው ድርሻ የሚደነቅ እንደሆነም ነው አምባሳደሩ አያይዘው የገለጹት፡፡የአፍሪካ ሕብረት እንደ ኢትዮጵያ ካሉ ሰላም ወዳድ አገሮች ጋር በመተባበር ባከናወናቸው  የሰላም ማስከበር ሥራዎች በአፍሪካ ሰላምና መረጋጋት በታሪክ የማይሽረው ተግባር  መፈጸሙን  ነገር ግን  ሽብረተኝነትን ይበልጥ ለመዋጋት ግን ይበልጥ የተጠናከረ ሥራ መሥራት እንደሚያስፈልግ   አምባሳደሩ ገልጸዋል፡፡የኢትዮጵያና የቻይና መሪዎች እኤአ ከ2011 ጀምሮ የሁለትዮሽ ግንኙነታቸውን ይበልጥ ለማጠናከር መስማማታቸውንና በሁለቱ አገሮች መካከል ያለው የህዝብ ለህዝብ፣ ፓርቲ ለፓርቲና መንግስት ለመንግስት ያለው ግንኙነት ይበልጥ እየተጠናከረ መምጣቱን ተናግረዋል፡፡የኢትዮጵያና ቻይና ትብብር በኢኮኖሚው ዘርፍም  ከጊዜ ወደ ጊዜ እየተጠናከረ  መምጣቱንና ከ200 በላይ የቻይና የቢዝነስ ባለሙያዎች ባለፈው ዓመት ብቻ በኢትዮጵያ ኢንቨስት በማድረግ እየሠሩ ሲሆን ከ300 በላይ የሚሆኑት ደግሞ በማኑፋክቸሪንግ፣ ኢንዱስትሪ፣ መሠረተ ልማት፣ አገልግሎትና የብረታብረት ልማት ላይ ለመሠማራት በአገሪቱ ጉብኝት እንዳደረጉ  አምባሳደሩ አክለው ገልጸዋል ። እኤአ በ 2015 የሁለቱ አገሮች የንግድ ልውውጥ መጠን  ከ3.4 ቢሊየን ዶላር ወደ 3.8 ቢሊየን ዶላር ማደጉ ኢትዮጵያና ቻይና ጠንካራ የንግድ አጋሮች መሆናቸውን ማሳያ መሆኑን አምባሳደሩ አመልክተዋል ፡፡ባልእንጀራህን ዓሳ ከምትሰጠው ማጥመድ አስተምረው በሚለው የቻይናውያን አባባል መሠረት ቻይና ለኢትዮጵያውያን የእውቀትና የቴክኖሎጂ ሽግግርን እንዲፈጠር ለማስቻል   በተለይም በአዲስ አበባ ቀላል ባቡርና በኢትዮ-ጅቡቲ የባቡር መሥመር ግንባታ ላይ በርካታ ኢትዮጵያውያን  ባለሙያዎችን እንዳሠለጠነች አምበሳሳደር ሊፋን ገልጸዋል፡፡ በተጨማሪም ከ1ሺህ 500 በላይ ለሚሆኑ የመንግሥት የሥራ ኃላፊዎች  ሥልጠናዎችንና ከ100 ለሚበልጡ ኢትዮጵያን ተማሪዎች የነጻ የትምህርት ዕድል እንደተመቻቻም ተገልጿል፡፡ እኤአ ከ1971 ጀምሮ ከጤና አንጻርም ቁጥራቸው ከ27ሺህ የሚልቁ የቻይና ዶክተሮች በ27 የአፍሪካ አገሮች የህክምና አገልግሎት የሰጡ ሲሆን ከነዚህ ውስጥ 300 የሚሆኑት ወደ ኢትዮጵያ በመምጣት ከ3 ሚሊየን ለሚልቁ ዜጎች  ነጻ  የህክምና አገልግሎት ሠጥተዋል፡፡ኢትዮጵያ በቅርቡ ያጋጠማትን የድርቅ አደጋ ለመከላከል ቻይና 50 ሚሊየን ዩዋን ለኢትዮጵያ ድጋፍ ያደረገች ሲሆን በቀጣይም ድርቁን በዘላቂነት በመቋቋም በሚደረገው ጥረት ውስጥ የቻይና መንግሥት ከኢትዮጵያ መንግስት ጎን በመቆም በቀጣይነት ድጋፍ ለማድረግ  ዝግጁ  መሆናቸውን አምባሳደሩ ገልጸዋል፡፡እንደ አምባሳደር ይፋን ገለጻ በመጀመሪያው የዕድገትና ትራንስፎርሜሽን የዕቅድ ዓመታት ቻይና በተለይም በመሠረተ ልማት ግንባታ ከኢትዮጵያ ጋር በትብብር እንደሠራች አምባሳደሩ አስታውሰው በሁለተኛው የዕቅድ ዓመታት ደግሞ በማምረቻ፣ ግብርና፣ ኢንዱስትሪና የእንስሳት ሃብት ልማት ዙሪያ ከመንግስት ጋር በመተባበር እየሠራች እንደሆነ አስታውቀዋል፡፡ኢትዮጵያና ቻይና የሁለትዮሽ ግንኙነት ከተመሠረተ ከ45 ዓመታት በላይ እንዳስቆጠረ  ዋልታ ኢንፎርሜሽን ማዕከል ዘግቧል፡፡